**Ábhair scoile (Nicole): Nótaí an Mhúinteora**

|  |  |
| --- | --- |
| Leibhéal | An Teastas Sóisearach – Bunúsach |
| Spriocanna | Cumas tuisceana, éisteachta agus labhartha na ndaltaí a fhorbairt sa réimse saoil – saol na scoile / ábhair scoile |
| Stór focal | Ábhair scoile |

|  |
| --- |
| Straitéisí Múinteoireachta Molta |

Tá na ceachtanna bunaithe ar mhír físe ina bhfuil dalta ón gcéad bhliain ag caint ar na hábhair atá ar bun aici. Tá an mhír réasúnta éasca agus i gcanúint na Mumhan.

Tá na ceachtanna oiriúnach do rang a bhfuil caighdeán íseal Gaeilge acu don Teastas Sóisearach, ach is féidir leat féin iad a láimhseáil ar bhealach a oireann don rang atá agat féin.

**Réamhobair**

* Déan iarracht plé a chothú ar na ceisteanna atá ar an sleamhnán seo. Beidh tú ábalta an leibhéal plé a chur in oiriúint don dream daltaí atá agat. Is deis atá ann dóibh machnamh a dhéanamh ar a bhféiniúlacht mar chainteoirí Gaeilge / daltaí i gcóras tumoideachais Gaeilge.



**Éisteacht**

* Léigh na ceisteanna don chleachtadh éisteachta leis an rang ar fad sula gcuireann tú ar siúl an mhír ionas go mbeidh a fhios acu cén freagraí a bheidh á lorg acu agus iad ag éisteacht.
* Más féidir, fág na ceisteanna thuas ar an scáileán an fhaid is atá an mhír á seinm.
* Pléigh freagraí na gceisteanna leis an rang ar fad ag an deireadh.

**Iarphlé**

* Bheadh sé go maith dá bhféadfaí na daltaí a chur i ngrúpaí beaga (beirt nó triúr) chun na ceisteanna atá ar an sleamhnán seo a phlé le chéile ar feadh cúpla nóiméad. Mura bhfuil sé sin réalaíoch, déan iarracht plé ranga a chothú timpeall ar na ceisteanna atá ann.

**Ábhair scoile (Nicole) – Script**

**Nicole Ní Dhubhshláine Pobalscoil Chorca Dhuibhne**

*Bhuel, a Nicole, abair liom: Cén t-ábhar is fearr leatsa?*

An t-ábhar is fearr liom ná ealaín agus ceol.

*Ana-dheas ar fad. Cad ina thaobh na hábhair sin anois?*

B’fhearr liom na hábhair sin mar...n’fheadar...is maith liom a bheith ag tarrac (i.e. ag tarraingt) agus ag péinteáil san ealaín agus is breá liom a bheith ag seinnt (i.e. ag seinm) ceoil.

*Cad a sheinneann tú?*

Seinnim an fheadóg stáin agus an fheadóg mhór. Bím ag seinnt age baile (sa bhaile) ag cleachtadh do na ranganna a bhíonn agam.

*Ana-dheas. Agus an bhfuil tú go maith ag an ealaín?*

Saghas!

*Tá sé sa dúchas agat, nach bhfuil?*

Tá.

*Tá do mháthair an-mhaith ag tarrac chomh maith nach bhfuil?*

Tá.

*Ana-mhaith. Agus cogar, chuaise (i.e. chuaigh tusa) go dtí bunscoil lán-Ghaolainne, chuais (i.e. chuaigh tú)* *go dtí bunscoil sa Ghaeltacht.*

Chuas (i.e. chuaigh).

*So, is dócha go bhfuil taithí agatsa, mar sin, a bheith ag foghlaim trí Ghaolainn. An bhfuil?*

Tá.

*Ní bhíonn sé deacair duit mar sin, an mbíonn?*

Ní bhíonn, *no*. B’fhearr liom a bheith ag foghlaim trí Ghaolainn ná a bheith ag foghlaim trí Bhéarla.

*An bhfuil aon ábhar ar leith is dóigh leat atá níos deacra trí Ghaolainn nó trí Bhéarla?*

Tá cúpla focal san eolaíocht deacair mar tá na ceimicí saghas difriúil. Agus tíreolas chomh maith mar ní dheinamar (i.e. rinneamar) mórán tíreolais sa bhunscoil. Ach tá sé ceart go leor.

*Cad iad na hábhair is deacra atá agat?*

Na hábhair is deacra...is dócha mata agus tíreolas.

*Cad atá deacair mar gheall ar an tíreolas?*

Na focail nua. Tá an-chuid focail nua ann. Ach taitníonn sé liom.